《枯桐行有序》
明代·卢龙云

君不见定清寺里双高桐，疏枝直干拂苍空。迩时荣枯忽顿改，直株摧落淩霜风。

孤根未绝含生意，鬼神呵护知无穷。夜半高歌人不识，冥冥诧有嘘枯功。

生气从兹回地底，柔条嫩绿盘根起。翩翻翠叶大于盘，浥露含风姿更美。

看看渐与碧檐齐，高枝复有摩空势。物理由来不可知，直任玄苍而已矣。

世人得丧理亦然，安见浮生事事完。有时披雾青天出，有时急雨春风颠。

栽培但使灵根在，雪干霜标年复年。不因零落归山涧，会须千尺能参天。

作者简介：广东南海人，字少从。万历十直年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。